Fico, Robert, predseda vlády SR (2023-12-07):
Ďakujem pekne. Musíme rešpektovať, dámy a páni, že vláda pána Ódora mala určité zákonné povinnosti pokiaľ išlo o predloženie návrhu štátneho rozpočtu. Predchádzajúca vláda však zobrala túto úlohu technicky, antisociálne a v podstate vyškrtala časť štátneho rozpočtu predovšetkým sociálnej oblasti a prakticky na matematickej báze ako keby znížila výdavky štátneho rozpočtu o šesť miliárd, čo by v praxi znamenalo totálnu likvidáciu akýchkoľvek prvkov sociálneho štátu. Prosím, nech je inštitút cestovania vo vlakoch zadarmo symbolom veľmi silnej sociálnej politiky predchádzajúcich vlád, v ktorých zohrával dominantnú úlohu SMER – slovenská sociálna demokracia. Preto s veľkou radosťou konštatujem, vážené dámy a páni, že pokiaľ ide o prípravu štátneho rozpočtu, podarilo sa nám dať dohromady dva veľmi protichodné prúdy. Na jednej strane konsolidujeme. Áno, môže byť veľká diskusia, či táto konsolidácia je alebo nie je dostatočná, ale my sme nikoho neoklamali, pretože pred parlamentnými voľbami sme veľmi jasne komunikovali a hovorili o tempe konsolidácie verejných financií na úrovni 0,5 %. A presne týmto štýlom aj ideme, pokiaľ ide o konsolidáciu verejných financií, ktoré sú do slova a do písmena v katastrofálnom stave. Popri konsolidácii však súčasne sme trvali na tom, že musíme nielen zachovať existujúci sociálny štandard, ale aj doručiť veľmi silné posolstvá, ktoré sme urobili pred parlamentnými voľbami a ktoré sa premietli do programového vyhlásenia vlády. Hovorili sme o tom, že chceme pomôcť tým, čo majú hypotekárne úvery? Hovorili a splnili sme to. Dokonca sme urobili krok naviac, pretože riešime aj tých držiteľov hypotekárnych úverov, u ktorých došlo k refixácii v roku 2023, s čím sa pôvodne nerátalo. Hovorili sme v predvolebnej kampani, že chceme vyplatiť v roku 2024 plnohodnotný 13. dôchodok? Hovorili, doručili sme. Hovorili sme takisto aj v kampani, ale je to aj v našom programovom vyhlásení, že sa nedotkneme existujúcich sociálnych štandardov, hoci voči niektorým z týchto štandardov môžeme mať pripomienky, akým spôsobom boli zakotvené a prijaté za ostatné tri roky? Hovorili a doručili sme to. Preto využívam túto príležitosť a chcem poďakovať tímu okolo ministra financií Ladislava Kamenického, pretože urobili návrh, ktorý má hlavu a pätu, súvisiace zákony, ktoré sme navrhli a ktoré budú predmetom, alebo sú už predmetom rokovania Národnej rady Slovenskej republiky naznačujú, že tak konsolidácia, ako aj doručovanie sociálnych prvkov je to, čo je predmetom tejto legislatívy, a ja čakám na predloženie návrhu samotného štátneho rozpočtu, pretože ešte musí prejsť cez makrovýbor, daňový výbor a my očakávame, že buď bude tento štátny rozpočet schvaľovaný vo vláde na výjazdovom rokovaní vlády v Trenčíne dvanásteho, alebo bude potom samostatná vláda trinásteho decembra v Bratislave, kde keďže je zhoda, neočakávam nejaký zásadný problém, by štátny rozpočet bol schválený a k vám doručený, aby ste mohli o ňom čo najrýchlejšie rokovať a rozhodovať. Prosím, uvedomme si všetci, táto vláda vznikla posledný októbrový týždeň. Je teraz 7. december, to znamená, je to možno mesiac a dva týždne, čo existujeme. Stihli sme dôveru v parlamente, dokázali sme presadiť najvýznamnejšie veci a ideme presne tak, ako je to napísané v programovom vyhlásení vlády bod za bodom. 22. decembra, to je posledný rokovací deň pravdepodobne tejto Národnej rady Slovenskej republiky, chcem vysloviť presvedčenie, že všetko to, čo sme sľúbili, že doručíme, bude naozaj doručené vďaka vašej práci a dopredu vám ďakujem aj za trpezlivosť, aj za to, lebo viete, že to nebude možno v niektorých okamihoch jednoduché, ale už som niekoľkokrát pripomenul mnohým, to, že dnes vládneme, to sme chceli, to je naša vôľa. Chceli sme vyhrať voľby, vyhrali sme voľby, chceli sme zostaviť vládu, zostavili sme vládu, ak to máme k dispozícii... (Prerušenie vystúpenia časomerom.)